Nariadenie Komisie (ES) č. 29/2002
z 19. decembra 2001,
ktorým sa mení a dopĺňa nariadenie Rady (EHS) č. 3037/90 o štatistickom zatriedení hospodárskych činností v Európskom spoločenstve
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 3037/90 z 9. októbra 1990 o štatistickom zatriedení hospodárskych činností v Európskom spoločenstve, [1] naposledy zmenené a doplnené nariadením Komisie (EHS) č. 761/93 [2] a najmä na jeho článok 8 b) a článok 9,
keďže:
(1) nariadenie (EHS) č. 3037/90 vytvorilo zatriedenie hospodárskych činností (ďalej len "NACE Rev. 1"), aby umožnilo splniť požiadavku štatistiky na území spoločenstva;
(2) je potrebné zmeniť a doplniť NACE Rev. 1 tak, aby zohľadňovala technologický a hospodársky rozvoj, ako aj skončenie platnosti Zmluvy o Európskom spoločenstve uhlia a ocele;
(3) je potrebné zmeniť a doplniť NACE Rev. 1 s cieľom zachovať medzinárodný spojený systém a uskutočniť konvergenciu na svetovej úrovni;
(4) nariadenie (EHS) č. 3037/90 by preto malo byť zmenené a doplnené v súlade s uvedenými skutočnosťami;
(5) opatrenia ustanovené v tomto nariadení sú v súlade so stanoviskom Štatistického programového výboru,
PRIJALA TOTO NARIADENIE:
Článok 1
Príloha k nariadeniu (EHS) č. 3037/90 sa nahrádza textom uvedeným v prílohe k tomuto nariadeniu.
Článok 2
Toto nariadenie nadobúda účinnosť 20. deň odo dňa jeho uverejnenia v Úradnom vestníku Európskych spoločenstiev.
Toto nariadenie sa bude uplatňovať od 1. januára 2003.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 19. decembra 2001